b'\n_START_ARTICLE_\nVelika nagrada Beograda 1939\n_START_SECTION_\nPred dirko\n_START_PARAGRAPH_\nDirka, ki jo je sponzorirala jugoslovanska kraljeva oblast v \xc4\x8dast rojstnega dneva kralja Petra II. Kara\xc4\x91or\xc4\x91evi\xc4\x87a, je potekala na spolzkem in zelo neravnem uli\xc4\x8dnem dirkali\xc5\xa1\xc4\x8du v beograjskem parku Kalemegdan speljanem okoli stare tur\xc5\xa1ke trdnjave Kalemegdan, deloma je bilo dirkali\xc5\xa1\xc4\x8de tlakovano z granitnimi kockami, na nekaterih delih pa so dirka\xc4\x8de ovirali celo tiri. Steza je potekala v nasprotni smeri urinega kazalca ter je imela osem levih in en desni zavoj, brez kak\xc5\xa1ne dalj\xc5\xa1e ravnine, ki bi omogo\xc4\x8dala prehitevanja._NEWLINE_Nem\xc5\xa1ki mo\xc5\xa1tvi Auto Union in Mercedes-Benz sta se po dalj\xc5\xa1em premisleku odlo\xc4\x8dili poslati na dirko po dva svoja dirkalnika, za vsak slu\xc4\x8daj pa ju je spremljala lastna cisterna z gorivom. Alfred Neubauer, \xc5\xa1ef Mercedes-Benzovega mo\xc5\xa1tva, je kot razlog za neprihod svojega najbolj\xc5\xa1ega dirka\xc4\x8da Rudolfa Caracciole navedel poslab\xc5\xa1anje po\xc5\xa1kodbe noge, Caracciola pa je \xc5\xbee prej napovedal, da bo dirkal le \xc5\xa1e na najpomembnej\xc5\xa1ih dirkah. Dirka\xc4\x8di obeh prijavljenih italijanskih mo\xc5\xa1tev, Alfa Corse in Officine A. Maserati, se niso pojavili na prizori\xc5\xa1\xc4\x8du, zaradi napetih razmer v Evropi, tako da je bil edini preostali udele\xc5\xbeenec dirke doma\xc4\x8din Bo\xc5\xa1ko Milenkovi\xc4\x87 z vsaj \xc5\xa1tiri leta starim dirkalnikom Bugatti T51.\n_START_SECTION_\nProsti treningi\n_START_PARAGRAPH_\nPrvi dan treningov, v \xc4\x8detrtek 21. avgusta med \xc4\x8detrto in \xc5\xa1esto uro popoldne, je Hermann Lang opravil devetnajst krogov z najhitrej\xc5\xa1im \xc4\x8dasom 1:16.2, Manfred von Brauchitsch je odpeljal sedemnajst krogov in postavil \xc4\x8das 1:17.3, oba dirkalnika Mercedes-Benza sta bila opremljena z izbolj\xc5\xa1anim sistemom za dovod goriva v motor, ki je bil prvi\xc4\x8d predstavljen na dirki za Veliko nagrado \xc5\xa0vice. Hermann Paul M\xc3\xbcller je bil edini dirka\xc4\x8d Auto Uniona, ki je dirkal prvi dan treninga. Po \xc5\xa1estnajstih odpeljanih krogih je postavil najbolj\xc5\xa1i \xc4\x8das 1:18.3. Zve\xc4\x8der so se pojavile govorice, da so nem\xc5\xa1ke \xc4\x8dete \xc5\xbee na nem\xc5\xa1ko-poljski meji._NEWLINE_Drugi dan prostega treninga so beograjski \xc4\x8dasniki objavili posebno izdajo \xc4\x8dasopisov z glavno novico, da sta Tretji rajh in Poljska v vojni. Veliko tujih obiskovalcev dirke se je takoj odpravilo v domovino, organizatorji pa kljub temu niso \xc5\xbeeleli odpovedati dirke, kajti to bi jim prineslo velik finan\xc4\x8dni primanjkljaj, celo rotili so nem\xc5\xa1ke dirka\xc4\x8de, naj ostanejo. Lang je odpeljal deset krogov in svoj \xc4\x8das izbolj\xc5\xa1al na 1:15.4. M\xc3\xbcller je popravil svoj \xc4\x8das na 1:18.2, po trinajstih krogih pa je moral zapeljati v bokse zaradi pregrevanja motorja. Na to sta vplivala temperaturi zraka 30\xc2\xa0\xc2\xb0C in podlage kar 40\xc2\xa0\xc2\xb0C. Ker se Tazio Nuvolari ni udele\xc5\xbeil treninga, je njegov dirkalnik prevzel rezervni dirka\xc4\x8d Auto Uniona Ulrich Bigalke, ki je postavil \xc4\x8das 1:37.0, po petih krogih pa je moral zaradi te\xc5\xbeave s \xc4\x8drpalko za gorivo zapeljati v bokse. Pregled ni pokazal te\xc5\xbeav, zato je dirkalnik prevzel M\xc3\xbcller in postavil \xc4\x8das 1:16.8. M\xc3\xbcller je uspel nastavili prestavna razmerja menjalnika tako, da je celoten krog odpeljal v tretji prestavi._NEWLINE_V soboto sta na prizori\xc5\xa1\xc4\x8de z vlakom pri\xc5\xa1la \xc5\xa1e Tazio Nuvolari in Hans Stuck. Ker je imel Auto Union le dva dirkalnika, naj bi hitrej\xc5\xa1i \xc4\x8das na treningu odlo\xc4\x8dal, ali bo ob Nuvolariju na dirki nastopil Stuck ali M\xc3\xbcller. Toda po nadaljnjih posvetih v mo\xc5\xa1tvu so se odlo\xc4\x8dili, da Stuck sploh ne bo nastopil na treningu, saj bi M\xc3\xbcller, ki je \xc5\xbee odpeljal petin\xc5\xa1tirideset krogov na stezi, tvegal vse za hitrej\xc5\xa1i \xc4\x8das od bolj renomiranega Stucka, ki bi ob tem \xc5\xa1e zahteval enako \xc5\xa1tevilo krogov kot M\xc3\xbcller. To bi povzro\xc4\x8dilo preveliko obremenitev motorja, kar ni bilo sprejemljivo. Ob dvanajstih so organizatorji pripravili poseben trening le za Nuvolarija, ki je po desetih krogih postavil \xc4\x8das 1:20.2, po \xc5\xa1e \xc5\xa1estih krogih pa ga je izbolj\xc5\xa1al na 1:17.2. Uradni trening je kot obi\xc4\x8dajno potekal od \xc5\xa1tirih do \xc5\xa1estih popoldne, kjer sta bila najhitrej\xc5\xa1a ponovno dirka\xc4\x8da Mercedes-Benza. Von Brauchitsch je s tvegano vo\xc5\xbenjo postavil \xc4\x8das 1:14.2, Langu pa je uspelo svoj \xc4\x8das izbolj\xc5\xa1ati na 1:15.0. Ko je \xc5\xbeelel Lang odpeljati nov hiter krog, je \xc5\xa1ef mo\xc5\xa1tva Alfred Neubauer vpra\xc5\xa1al oba dirka\xc4\x8da, \xc4\x8de sta znorela, in jima prepovedal nazaj na stezo. V \xc5\xa1estih krogih je Nuvolari svoj \xc4\x8das izbolj\xc5\xa1al na 1:16.3. Nato je bil trening prekinjen zaradi ustavljenega Auto Uniona, ki so ga porivali do boksov. Po menjavi uplinja\xc4\x8da je M\xc3\xbcller v sedmih krogih postavil svoj najbolj\xc5\xa1i \xc4\x8das 1:15.2.\n_START_SECTION_\nDirka\n_START_PARAGRAPH_\nZjutraj pred \xc5\xa1tartom dirke je Zdru\xc5\xbeeno kraljestvo napovedalo vojno Nem\xc4\x8diji. Po legendi je von Brauchitsch \xc5\xbeelel z letalom pobegniti v \xc5\xa0vico, toda \xc5\xa1ef mo\xc5\xa1tva Neubauer ga je prestregel na letali\xc5\xa1\xc4\x8du in ga prisilil, da se je udele\xc5\xbeil dirke. Na \xc5\xa1tartu dirke, ki so ga oznanili topovski izstrelki iz eden do dva kilometra oddaljene voja\xc5\xa1nice, je von Brauchitsch z najbolj\xc5\xa1ega \xc5\xa1tartnega polo\xc5\xbeaja povedel, sledil pa mu je Lang, ki je v \xc5\xbeelji po zgodnjem vodstvu prevrtel zadnja kolesa, a se je zavedal, da je to zadnja dirka za kar nekaj let, zato je \xc5\xbeelel na vsak na\xc4\x8din zmagati, sledila pa sta mu \xc5\xa1e Nuvolari in M\xc3\xbcller. Von Brauchitsch, ki z mislimi ni bil popolnoma osredoto\xc4\x8den na dirko, je ve\xc4\x8dkrat zapeljal pre\xc5\xa1iroko \xc4\x8dez robnike, s \xc4\x8demer je na stezo prinesel kamenje in zemljo. Eden od teh kamnov je v petem krogu razbil vetrobransko steklo na Langovem dirkalniku, nato pa \xc5\xa1e njegova dirka\xc5\xa1ka o\xc4\x8dala, tako da je moral s ko\xc5\xa1\xc4\x8dkom stekla v o\xc4\x8desu zapeljati v bokse in dirkalnik prepustiti rezervnemu dirka\xc4\x8du B\xc3\xa4umerju._NEWLINE_Von Brauchitsch je tako vodil pred M\xc3\xbcllerjem in Nuvolarijem in stanje je v prvih \xc5\xa1estih krogih ostalo nespremenjeno, toda v sedmem krogu je vodilni Nemec naredil napako, se pred francoskim veleposlani\xc5\xa1tvom zavrtel in zapeljal s steze. Ob vra\xc4\x8danju na stezo je vanj skoraj tr\xc4\x8dil Nuvolari, ki ga je komaj \xc5\xa1e uspel prehiteti. Von Brauchitsch je posku\xc5\xa1al ujeti vodilna dirka\xc4\x8da Auto Uniona in v petnajstem krogu je postavil rekord dirkali\xc5\xa1\xc4\x8da 1:14.0, toda zaradi tr\xc4\x8denja in posledi\xc4\x8dno odstopa B\xc3\xa4umerja je moral mo\xc4\x8dno zavirati in je izgubil stik z vodilnima dirka\xc4\x8dema. M\xc3\xbcller je imel pet sekund prednosti pred Nuvolarijem, toda vodilni Nemec je v tridesetem krogu zapeljal na postanek v bokse zaradi po\xc4\x8dene zadnje leve pnevmatike. Von Brauchitsch je na svoj postanek zapeljal v \xc5\xa1estintridesetem krogu, tako da je imel vodilni Nuvolari \xc5\xbee petdeset sekund prednosti. Milenkovi\xc4\x87 je zaradi pregrevanja dirkalnika opravil zelo dolg postanek v boksih. Ker njegovemu mehaniku ni uspelo odpreti pokrova hladilnika, je moral to storiti sam in s tem \xc5\xa1e dodatno izgubil \xc4\x8das._NEWLINE_V devetintridesetem krogu je svoj edini postanek v boksih opravil Nuvolari, toda po opravljenem postanku so mehaniki porinili njegov dirkalnik, ki je ugasnil, kar je bilo proti pravilom. Kljub temu se Mercedes ni odlo\xc4\x8dil za prito\xc5\xbebo, ker sta tudi njihova dirka\xc4\x8da \xc5\xbee kr\xc5\xa1ila pravila glede prehitevanja po\xc4\x8dasnej\xc5\xa1ih dika\xc4\x8dev. Nuvolari je tako zadr\xc5\xbeal prednost devetih sekund, dosegel zadnjo zmago na evropskih dirkah za Veliko nagrado za kar sedem let in svojo zadnjo zmago v bogati karieri s povpre\xc4\x8dno hitrostjo 130\xc2\xa0km/h. Po koncu dirke so dirka\xc4\x8di izvedeli, da sta v vojni tudi \xc5\xbee Francija in Nem\xc4\x8dija.\n_START_SECTION_\nPo dirki\n_START_PARAGRAPH_\nAlfred Neubauer je organiziral vrnitev karavane nem\xc5\xa1kih tovornjakov domov. Zaradi govoric, da naj bi Mad\xc5\xbearska zasegla vse gorivo, so krenili raje prek Slavonije, Hrva\xc5\xa1ke in Slovenije v Avstrijo. Zaradi pra\xc5\xa1nih cest in posledi\xc4\x8dno te\xc5\xbeav z vidljivostjo so morali tovornjaki voziti na razdalji kilometra in pol. Ob prihodu do tovarne pa je tovornjake zasegla nem\xc5\xa1ka vojska._NEWLINE_Po vojni je v Jugoslaviji nova komunisti\xc4\x8dna \xc5\xbeelela \xc4\x8dim bolj iz zgodovine izbrisati dose\xc5\xbeke prej\xc5\xa1njega kraljevega re\xc5\xbeima, kar je vklju\xc4\x8devalo tudi spomin na to dirko, ki je bila v naslednjih desetletjih nekako izbrisana iz kolektivnega spomina prebivalcev Jugoslavije. Bo\xc5\xa1ko Milenkovi\xc4\x87, edini jugoslovanski udele\xc5\xbeenec kak\xc5\xa1ne dirke za Veliko nagrado, je bil po vojni razlastninjem, tako da se je moral pre\xc5\xbeivljati kot voznik tramvaja. Razo\xc4\x8daran, se je nekaj let za tem obesil v prijateljevem stanovanju.'